《傅冲益寄淮口阻风及清淮道中诗二首又次涟水一首用其韵和寄 其二》
宋代·程俱

青山照长淮，气象一方冠。清光堪溶溶，洛尾杀湍悍。

斯游今一纪，回首若朝旦。尘容故如昨，凡骨终不换。

但于憔悴馀，生死知一贯。归田食不足，乘障力难捍。

折腰委吏间，亦岂愧儒缓。自君弹冠西，吾事足悲惋。

坐看秋空云，已复澹河汉。鲜欢杯杓乾，绝学编策断。

西山虽爽气，乌帻安敢岸。思君笑言乐，目送归翼乱。

朝来得新诗，一一锦绣烂。尘膺久结约，邂逅百忧泮。

何当索此身，久矣次山漫。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。